Ni̱ nìkòꞌ Simón Pedro ngà aꞌngô sí gaꞌnaꞌ ga̱huin chru̱n riñan Ma̱ꞌan Jesús gaꞌanj nguèj sôꞌ rukû Ma̱ꞌan Jesús.
Ni̱ niꞌin hueꞌê rej huin ña̱n nï̀nꞌïn sí nânj,
ni̱ gatûj sôꞌ ngà Ma̱ꞌan Jesús nda riñan rahueꞌ huin dukuâ rej huin ña̱n nï̀nꞌïn;
sani̱ gunâj Pedro neꞌ ye̱ꞌ hueꞌ dânj,
ni̱ ni̱kï̱nꞌ nìchrùnꞌ sôꞌ riñan rahueꞌe.
Ni̱ gaꞌanj sí gaꞌnaꞌ ga̱huin chru̱n riñan Ma̱ꞌan Jesús,
riñan siyànà ni̱kï̱nꞌ ganaꞌnï̂nj riñan rahueꞌe ni̱ gachín nìꞌhiaj sôꞌ si ga̱na̱ꞌnï̱n siyànà dânj riñan rahueꞌe ga̱tu̱ Pedro,
huê danj ni̱ ganaꞌnï̂nj siyànà dânj gatûj Pedro.
Hiôꞌ ni̱ gataj siyànà ꞌnï̱nj sun ganaꞌnï̂nj riñan rahueꞌe gunïn Pedro:
—Sê huêꞌ huin sa gaꞌnaꞌ ga̱huin chru̱n riñan reꞌ nan ràꞌ saj ûnꞌ.
Ni̱ gataj Pedro:
—Sê huín mánj.
Ni̱ ni̱kï̱nꞌ ga̱hia nej sí huin si-musû rej huin ña̱n nï̀nꞌïn,
dadinꞌ si̱ màn nej sôꞌ ganahuin gï̀n nej sôꞌ ñaꞌaan hiuj dânj;
ni̱ huê danj na̱nj nï̱kï̱nꞌ Pedro ganahuin gï̀n sôꞌ ñaꞌaan ngà nej sí dânj.
Ni̱ gachín naꞌanj rej huin ña̱an Ma̱ꞌan Jesús rayiꞌî nej sí nìkòꞌ rukuj ni̱ rayiꞌî nej yìꞌnï̀nꞌ nej nuguanꞌ gidiganj.
Nanikàj Ma̱ꞌan Jesús ni̱ gata:
—Ñùnj ni̱ gaꞌmin ràꞌngàj ni̱ ri̱ña̱n gaꞌmînj riñan daranꞌ nej guiì,
ni̱ daranꞌ diû gidigán ruhuâ hueꞌ huin si-nùhuì nej suj ni̱ huê danj na̱nj gidigán ruhuâ nuhuî nìko,
ñan naraꞌhuiꞌ daranꞌ nej judío,
ni̱ nitaj àmàn gaꞌmin huìj mánj.
Nùnj huin saj ni̱ gachín naꞌanjꞌ ñùnj ràꞌaj.
Gàchìnj naꞌanj sòꞌ nej sí gunïn,
ahuin rayiꞌî nej nuguanꞌ gaꞌmînj;
dadinꞌ nej sôꞌ,
huin nej sí niꞌin ahuin rayìꞌì gaꞌmînj.
Nga gisîj gaꞌmin Ma̱ꞌan Jesús nej nuguanꞌ nânj,
ni̱ garaꞌhui ngo̱ sí ni̱kï̱nꞌ dugumîn riñan nûhui nìko yiꞌnḯn riñan Ma̱ꞌan Jesús ni̱ gataj sôꞌ:
—Dànanj gaꞌminꞌ riñan rej huin ña̱n nï̀nꞌïn na̱nj nîꞌ.
Nanikàj Ma̱ꞌan Jesús ni̱ gata:
—Si gaꞌmînj ꞌngo̱ nuguanꞌ aꞌnanꞌan,
ni̱ gataj sòꞌ ahuin rayìꞌì nuguanꞌ aꞌnanꞌ gaꞌmînj àj nï̂n;
ni̱ si gaꞌmînj ꞌngo̱ nuguanꞌ hua̱ hueꞌê,
ni̱ nùnj huin saj ni̱ gaꞌhuiꞌ niꞌhiâ nga nï̂nꞌ.
Hiôꞌ ni̱ gumînj Anás Ma̱ꞌan Jesús ni̱ gaꞌnḯn sôꞌ gaꞌan riñan Kaifás,
rej huin ña̱n nï̀nꞌïn.
Hiôꞌ ni̱ nï̱kï̱nꞌ Pedro,
ganahuin gï̀n sôꞌ ñaꞌaan.
Ni̱ gataj nej sí màn hiuj dânj gu̱nïn sôꞌ:
—Sê sòꞌ huin sí nìkòꞌ rukû sí na̱n nej ràꞌ saj ûnꞌ.
Nun ga̱ꞌhue̱j Pedro si huê sôꞌ huin ni̱ gataj sôꞌ:
—Sê huin mánj.
ꞌNgo̱ si-musû rej huin ña̱n nï̀nꞌïn,
sí dùguìꞌ gaꞌneꞌ Pedro rakïj,
gataj:
—Sê giniꞌín nikï̂nꞌ ngà sij ñan màn chrun gahiu chruj tsìꞌi ràꞌ saj ûnꞌ.
Ni̱ gataj ñûn Pedro si nun niꞌin sôꞌ Ma̱ꞌan Jesús;
neꞌ rùkù nga gisîj gaꞌmin sôꞌ dànanj ni̱ gaguâj dêꞌlo̱j o.